amanoisuno/poet huggingface dataset:
題漱玉館 王宗賢
寓館欣傳漱玉名，泉流古竇響琮琤。幽窗偃息驚回夢，誤聽虛簷雨滴聲。
茶嶺 王宗賢
秀鍾天柱産靈芝，造就仙芽發嫩旗。採向先春烟露裏，喊山鳳尾豈爲奇。
九鎖山道中 王宗賢
山縈九鎖路幽深，古木高森積翠陰。自是仙家風景異，欣欣杖策步雲林。
九鎖山路口 王宗賢
九鎖山深隠洞天，一峰柱聳現雲巔。從茲可達棲真境，透入青霄會衆仙。
大滌山 王宗賢
穹崇千尺壓群巒，終日登臨興未闌。佳趣清幽塵自滌，昇天猶有許君壇。
大滌洞 王宗賢
符札深投進玉函，琅琅震響穴難探。隔凡不許遊人到，一竇中藏萬丈潭。
天柱山 王宗賢
擎天一柱出群峰，時見真仙隠化中。瑞應中都成福地，伯元主宰有神功。
龍蛻洞 王宗賢
羽人遊洞獲龍骸，知是鱗潜蛻骨來。巖穴嵌巉深數丈，驚人蛇虺隔凡才。
紅梅 牛士良
隴頭人未來，江南春幾許。惆悵玉笛聲，吹落臙脂雨。
紅梅花 高氏
带雪匆匆別楚雲，天寒依約見湘君。只疑不合瑶池去，引得春風八九分。
人日 高氏
雁已有歸心，雪深春未深。花風纔一信，人日故多陰。詩作平生夢，香添昨夜衾。不干書冊事，自怕薄愁侵。
金華山人 無名氏
幽居倚翠巒，塵事不相干。天地醉來小，琴棋靜裏歡。雨苔春徑綠，風竹夜窗寒。若問長生術，金爐有寶丹。
贈人 張氏
雲鬢慵梳睡不忺，倚闌聽燕語虛簷。春愁自是無重數，生怕東風揭綉簾。
擬人生不滿百 無名氏
人生不滿百，譬如朝露晞。白日入虞淵，胡不秉燭嬉。大耋嗟晷短，多憂亦奚爲。君看玄廬道，轜車無停時。伺晨當及旦，佳會當及期。
春三月過王氏村有感 周宗溥
甲子窮時喪亂頻，天教澤國着閑身。無情花柳自春色，不覺山河多塞塵。他日升平猶未老，此生流落且相親。江南江北經行處，莫話衣冠愁殺人。
見遠亭 魏某
金山鼇聳壓蓬宮，見遠堂開萬象空。心與天遊身世外，眼隨雲到有無中。嶺頭樹接蒼梧北，海面帆來日本東。此景舂容吟不盡，丹青圖寫愧宗工。
鳳棲寺 許仲禮
迴環疊嶂倚長空，丹鳳曾棲晻靄中。殿閣至今無燕雀，溪山隨處有梧桐。竹榮秀實籠晴景，瀑瀉寒泉潄應風。佇看來儀新樂府，吾皇勳德與虞同。
鴨湖 盧廷輔
並山終日艤孤舟，深入桃蹊訪阮劉。流水落花無問處，居人云是古瀛洲。
湘陰 陳隆之
瀟湘天下景，絕勝是湖山。水國三千界，烟光十二鬟。乾坤水鑑裏，樓閣畫屏間。有路憑風馭，心隨倦鳥還。
花障 姚中一
綠外穠黄白外紅，一屏香錦立春風。天真步障豪難敵，借與王家賽石崇。
翻經臺白蓮池 包信
野蔓高臺下，前朝記不誣。金文翻古偈，漢字變胡書。綵綫風飄斷，緗簾火燼餘。破雲開白日，穿水照芙蕖。科斗頻更改，庵園幾遍鋤。真門兼逸韵，兩欲慕相如。
句 鍾伯澹
百丈平湖一點山，碧琉璃湧小蒲團。
武平十二峰 孫璋
蒼峰十二碧巖隈，豈是飛從海上來。靈境莫將巫峽比，但令雲雨下陽臺。
鷲峰院 臧子常
望窮山下疑無路，行入壺中別有天。花落春巖朝带雨，月涵秋谷夜聞泉。
白石巖 錢文婉
兩道蟠溪鎖碧山，飄然仙带綠回環。千巖林木溝渠下，萬頃滄田指掌間。霜月天邊清興遠，金鍾雲裏夢魂閒。夕陽歸步饒仙騎，懶拂烟蘿下玉關。
句 錢文婉
兩岸綺羅春縱目，一天星斗夜凭欄。
賦江西立上人中巖 李功父
一室在山心，君棲背俗深。四傍通古道，八面見平林。禪有藏雲穴，吟無礙月岑。時情任偏黨，誰可浼幽襟。
奉贈德新知府并呈明德通守時中判府良心長司善卿知事 葉見泰
朝發瑞溪縣，夕憩蒼梧城。蒼梧有賢牧，寮宷悉時英。宴我南薰樓，宿我嘉魚亭。珍肴既重列，美醖仍細傾。莫夜繼秉燭，優巫陳楚聲。酒闌吐肝膽，驩焉若平生。黽勉服王事，行邁有期程。贈言無誇解，因之寄深情。
寄潮州于公九流 無名氏
扁舟如葉路東西，一片灘聲下惡谿。當日亭臺舊時客，相逢莫惜醉如泥。
黄香梅 李龍高
雲葉重重護雪花，玉人隠隠隔窗紗。雖然不带微酸味，免與時人置齒牙。
紙帳 李龍高
㲲巾幾幅蹙鱗鱗，四面清香擁幻身。夜半夢回花也笑，想君不是飲美人。
吟梅 李龍高
聳盡肩樓鶴樣癯，斷橋橫路撚冰鬚。梅花却笑君何事，鍛得詩來瘦似吾。
老梅 李龍高
雪裏孤根久屈蟠，巖前古貌太高寒。老來想不爲胡廣，免被人將糞土看。
重葉梅 李龍高
雪片層層簇玉林，寒窗光烱照人心。春風著物須平等，那得工夫有淺深。
小梅 李龍高
小杜文章小李歌，詩名還有小東坡。莫欺一點丰姿瘦，著得清香儘自多。
瘦梅 李龍高
丰標病後維摩相，骨骼窮來賈島詩。我亦清臞花莫笑，相逢休要話輕肥。
疏梅 李龍高
瘦削丰姿淡竚妝，三三兩兩立冰霜。春風只愛私紅紫，可是梅花欠主張。
消梅 李龍高
冰融雪化一須臾，清脆圓鬆壓塞酥。我有牢愁三萬斛，問君消得幾分無。
枯梅 李龍高
腸刳餘得龜皮在，意懶羞將粉面開。莫笑老身柴立骨，年時幾費抹塗來。
硬梅 李龍高
風稜玉面耿無塵，鐵脊今成老大身。莫怪一身多崛强，渠儂元是石心人。
卧梅 李龍高
月橫鶴膝影闌干，枕石眠雲幾歲寒。宇宙一身今老矣，瀟瀟風雪擁袁安。
品梅 李龍高
疏花鼎立睨霜風，二季居然侍一翁。生願素絲無點汙，黑衣人自作三公。
苔梅  其一 李龍高
一夜蟠龍裂翠鱗，土花深護玉精神。蒼寒滿樹黄昏月，碧老孤根太古春。姑射香薰荷製好，逋仙青入草衣新。料應不爲天風冷，自恐冰肌受點塵。
苔梅  其二 李龍高
鐵骨槎牙花四五，虬皮封裹暈爛斑。極知不似君芳潔，也要相依度歲寒。
菊梅 李龍高
千林摇落梅新蓓，萬卉披猖菊未莎。歲晚幽人空谷裏，淵明和靖不爭多。
桃梅 李龍高
素面何曾學艷妝，子肥剛带苦心腸。誰知剗被虛名誤，汙却蓮花是六郎。
杏梅 李龍高
淡把猩猩血染成，涴他玉雪一生身。相形倘在驪黄外，未必張良似婦人。
松梅 李龍高
梅誇清節忒高寒，松受微封合駿彈。畢竟兩君俱强項，大夫未必愛秦官。
竹梅 李龍高
落落丰標霽月懷，稜稜寒碧隔風埃。耿恭也有孤高節，豈但蘇郎囓雪來。
半開梅 李龍高
雪弄新晴月带霜，風窗暗送幾分香。翠禽飛過偷相語，不是徐妃也半妝。
梅蕊 李龍高
紅蘂盈盈費刻鏤，芳心未露似含羞。俗兒鼻孔難憑據，只道無香剗恁休。
梅實 李龍高
青子纍纍薦幾何，眉顰齒軟怎消磨。可憐只識閑滋味，不道酸心事尚多。
梅初落 李龍高
身後傳芳自古難，回頭一笑旅空山。飛時莫過妝臺去，只可詩人筆硯間。
半落梅 李龍高
飄零大半委山坡，雨雪無情尚折磨。縱有風流前輩在，貞元朝士想無多。
瓦瓶 李龍高
虛窗凈几坐劬書，姑射仙人伴我癯。誰笑月明家四壁，案頭猶自有珊瑚。
梅角 李龍高
朝暮相催鬢易星，酸風無奈送悲聲。丁寧莫過黄蘆塞，月落霜寒客半醒。
梅屏 李龍高
含冰茹鐵似枯槎，淡月濛濛四五花。多少人家誇富貴，數枝和雪寫山茶。
鄭箋 李龍高
老鄭東都一鉅儒，未知柟樹與梅殊。平生博識猶如此，何况兒曹不讀書。
仰山祠 李龍高
補之聲價塞江湖，似此村梅筆甚都。近代殘縑零落盡，山靈猶解寶藏無。
禹廟 李龍高
古廟峨峨擁衮裳，蒼龍千載鎖飛梁。向來更有稽山穴，誰把梅花薦一觴。
成都 李龍高
峽江西去錦官城，聞說梅龍絕可人。不識年來無恙否，武侯祠柏已成薪。
揚州 李龍高
水曹江左一詩家，幾度哦梅到月斜。二十四橋春色裏，相逢只是說瓊花。
真州 李龍高
儀真誰種滿林梅，兵後危枝半草萊。便使蕭條君莫歎，也曾慣見太平來。
羅浮 李龍高
謾說師雄醉月邊，稚川曾隠此山巔。料伊不是丹砂力，只服梅花換得仙。
艮嶽 李龍高
鹿銜花去綵雲氣，萬歲山前夢已迷。萼綠仙人何許覓，斷崖枯樹夜烏啼。
清江 李龍高
玉雪繽紛數丈花，石湖老子極稱誇。渠儂不是琴臺女，那得生來傍酒家。
梅關 李龍高
南窺海嶺北江津，截斷青山客路塵。千載子真應冷笑，吾儂不是守門人。
梅籬 李龍高
廡下浮沈老伯鸞，樹間寂寞隠申蟠。主翁倘解憐芳潔，莫作藤蘿枳棘看。
月梅 李龍高
仙姝擁珮出雲堆，光射瑶林萬蚌胎。只可范家村裏照，不須移影過蘇臺。
風梅 李龍高
一番摇曳一番空，香在山蹊野徑中。不是老枝藏處密，如何禁得許霜風。
霜梅 李龍高
青女欺花戰未分，花神直訴與東君。冰山回首知何許，依舊山人住白雲。
雪梅 李龍高
雪飛不到越王臺，萬樹千枝滿意開。花太清高天也妬，轉教滕六御風來。
江梅 李龍高
素衣縞袂影蹁躚，不是天仙是水仙。老杜吟魂香禾歇，至今猶繞耒陽邊。
溪梅 李龍高
村北村南眩玉田，孤芳歲晚轉幽妍。老天恐被緇塵染，著在殘山剩水邊。
嶺梅 李龍高
雪立孤標不受霾，世間浪蘂等浮埃。清高已是無儔伍，更向群山頂上開。
村梅 李龍高
不入時妝輩行羞，一生槁淡乏風流。任君約遍宮黄額，莫管村姑守白頭。
野梅 李龍高
千山木落澗風豪，十里瑶林月邑高。醉尉不來村墅冷，三更繞樹讀離騷。
早梅 李龍高
賈少難逃賦鵩災，終童不載使纓回。祇須浪作爭春態，留取孤芳殿後開。
二月梅 李龍高
明知身是雪霜姿，瘦骨稜稜不入時。但得春風盈宇宙，老翁也要逐兒嬉。
十月梅 李龍高
風撼千林木葉摧，冰霜國裏早春回。一枝參透乾坤緼，生意都從小雪來。
寒梅 李龍高
綿衣早覺汙陳子，冬服何能薄顧郎。不是生平誇强項，衆芳無奈怯風霜。
鴛鴦梅 李龍高
莫是夷齊幻出身，又疑洛下見機雲。世人苦被風情累，也把妖名涴却君。
宮梅 李龍高
冰膚綽約活神仙，天上吹香幾許年。見說額妝人去後，低頭無語懶春妍。
驛梅 李龍高
亭邊老樹影𣰦毿，閲盡犀珠壓去驂。歲晚行人風雪裏，也須障面過江南。
梅兄 李龍高
花萼相輝暗遞香，豈無難弟伴元方。水仙只可供奴隸，合得詩人作雁行。
梅友 李龍高
老子平生怕熱瞞，論心只可話餘酸。劉郎枉了誇豪傑，甘向伾文托歲寒。
蠟梅 李龍高
枝枝六出試新妝，色界何曾識許香。只道單傳餐玉訣，不知還解服硫黄。
烏梅 李龍高
婦舌安能困董宣，曹郎那解汙張翰。任君百計相熏炙，本性依然带點酸。
臙脂梅 李龍高
卸却雲衣明月璫，輕朱傅臉錦爲裳。古來美豔多招妬，不似臨風且淡妝。
梅影 李龍高
月地雲階是畫圖，溪腰水面更工夫。平生一片心如雪，爲問姮娥貌得無。
梅香 李龍高
忍饑抱凍老窮崖，一點檀心未肯灰。夷甫彥回空似玉，却曾遺臭汗青來。
紫蔕梅 李龍高
外面看來本色非，香袍隠映省垣薇。誰知傲睨風霜底，不改平生一布衣。
綠萼梅 李龍高
懶將冰萼試紅妝，也不隨宜傳蠟黄。當日瓊林消息斷，綠衣猶带舊時香。
鹽梅 李龍高
世味明知可口難，到頭終不換寒酸。直須袖却和羹手，何必貪居鼎鼐間。
八出梅 李龍高
宣城妙品世無雙，不肯隨時一樣妝。黨錮諸賢銷鑠盡，至今千載骨猶香。
九英梅 李龍高
才子隨班下玉墀，精光九出射晴曦。看來不是文章瑞，似是梅花恨殺伊。
種梅 李龍高
別嶺移根置小園，半鋤明月半鋤雲。世間下是無花卉，若個清高得似君。
接梅 李龍高
中條隠士裂唐麻，甪里先生就漢車。一種寒酸真本色，羞將槁淡博繁華。
催梅 李龍高
笛聲未了鼓轟雷，盡道梅寒苦要催。抵死爭春如許急，有花畢竟待時來。
探梅 李龍高
問訊南枝開未開，花神許我日徘徊。桐江一縷清風在，莫誤劉郎物色來。
買梅 李龍高
擔頭挑得幾枝斜，過我西湖處士家。莫向侯門高索價，貴人多愛牡丹花。
看梅 李龍高
蹋雪迢迢過水涯，翠禽見客却咨嗟。此翁只識孤山路，不識玄都觀裏花。
憶梅 李龍高
飄蓬萬里隔風沙，夢到江南未到家。料得夜深霜月苦，幾人揮淚說梅花。
和任比部憶梅 李龍高
痛憶梅開易得殘，既殘憔悴不堪看。年年長被清香誤，爭似閑栽竹數竿。
賞梅 李龍高
我愛溪橋半樹開，幾回覓句當銜杯。江南不欠花如雪，自是遊人不看來。
射梅 李龍高
由基去後揮瞻來，不慣穿楊慣射梅。寄語東居莫塗抹，犧樽自是木之災。
折梅 李龍高
詩老流離蜀劍關，放臣憔悴楚江干。爭如留取微酸味，莫逐浮花一笑殘。
寄梅 李龍高
范子經年別陸郎，陸郎遠致一枝香。料伊正作關山夢，望見梅花也斷腸。
道山堂 李龍高
疏花斜映玉玲瓏，曾見誠翁與放翁。猶有舊時相識在，幾回搔首立春風。
茅舍 李龍高
深村古木路三叉，路外溪流溪外沙。背水短籬花似雪，遥知不是四娘家。
梅亭 李龍高
飛甍面面枕冰霜，雲抵輕紗月抵窗。莫怪能寒吟徹夕，一生無夢到沈香。
梅臺 李龍高
彈壓群芳不敢開，清高地位隔塵埃。擡頭一見風霜面，莫是花中御史來。
梅窗 李龍高
月射雲綃印玉腮，風穿罅隙度香埃。莫將易向花邊讀，惹得周公入夢來。
綠珠樓 李龍高
危甍連綺百千株，人去鶑飛半朵無。太白莫嗟金谷樹，絳霄樓外亦平蕪。
紅羅亭 李龍高
紅雲絳雪鏤繁華，侍宴流連徹暮鴉。車馬不來歌吹斷，春風一半屬誰家。
玉堂 李龍高
斗柄參旗插屋頭，巡簷繞樹儘風流。誰知終带山林味，不涴些兒富貴羞。
東閣 李龍高
杜老花邊慣撚鬚，却憐花傍驛亭居。德公便使遊城府，肯受紅塵半點無。
蘇詞 李龍高
翩翩綵筆賦梅花，只憶朝雲不憶家。爲說坡仙休悵恨，昭君猶自弄琵琶。
宋賦 李龍高
姚子編文去取難，將渠例與白歌刪。後人要識心如鐵，却向桃花賦裏看。
陶詩 李龍高
靖節當年不賦渠，僅題一字果何如。分明詩是梅花樣，剩說梅花詩更癯。
讀范譜 李龍高
劉叟空將芍藥誇，歐公浪譜牡丹花。如君更把凡花品，俗了吳門一范家。
白髪 傅夢得
勳業未能成，青銅照眼明。星霜驚入鬢，天地覺無情。纔近半百歲，漸生三兩莖。兒童勸休鑷，浪得老成名。
贈澄鑑 傅夢得
一見便忘形，生涯畫作屏。心和秋水澈，眼带古銅青。客裏江湖闊，人間筆硯靈。他年重會面，我亦鬢星星。
皂鏡冊 傅夢得
依然一冊巧裝成，故紙爲胎越樣輕。四畔黑雲都罩盡，中間只有月長明。
伍林舟中 傅夢得
人生蹤跡抵浮萍，客裏行藏分外輕。酒力禁持風半日，櫓梢摇動月三更。暫携琴劍隨身去，且得溪山入眼清。著脚水鄉吟思苦，未知誰得與詩盟。
江湖偉觀 傅夢得
倚徧闌干指顧間，吟身恨不早生翰。幾多風月閑中占，一望江湖眼界寬。胥浪掀天秋際闊，逋梅得月夜深寒。有時聽得漁歌晚，驚起沙鷗雪一團。
逈居縣 傅夢得
經過太怱怱，山行去路通。客衣沾曉露，縣陌带春風。沽酒從村市，騎牛任老翁。相逢有吟者，約我醉城中。
錢塘 傅夢得
蒼茫空闊海雲開，浙水東西隔岸隈。我到龍山呼渡晚，誰從漁浦趁潮回。驀驚塞雁聲嘹嚦，靜看沙鷗獨往來。山外中原皆在望，英雄誰肯便心灰。
許村 傅夢得
信步水之濱，閑中着此身。蕭條僧寺近，來往客舟頻。村酒難成醉，山花亦有春。人生要行樂，何苦戀京塵。
元友山 傅夢得
清夢繞騷壇，相逢一笑間。江湖無此友，聲價重於山。吟就髭猶撚，文窮鬢欲斑。移家離城市，世事不相關。
水樂洞 傅夢得
踏破芒鞋客倦歸，暮雲深處夕陽西。身如晚鶴無拘束，向此亭中獨自棲。
江湖 傅夢得
落魄江湖上，人疑是謫仙。四時逢酒醉，長日擁書眠。點鬢惟添雪，知心只有天。林泉難久困，未整釣魚船。